ସୁରେନ୍ଦ୍ର କୁମାର ମହାରଣା ଜଣେ ଓଡ଼ିଆ ଲେଖକ, ଯିଏକି ମୁଖ୍ୟତଃ ସମାଲୋଚନା ସାହିତ୍ୟ ଓ ଜୀବନ ସମ୍ବନ୍ଧୀୟ ପୁସ୍ତକରେ ନିଜର ଲେଖନୀ ଚାଳନା କରନ୍ତି । ସେ ଓଡ଼ିଆ ଭାଷାରେ ବିଭିନ୍ନ ପ୍ରକାରର ପୁସ୍ତକ ରଚନା କରିବା ସହିତ ୨୦ରୁ ଅଧିକ ସମାଲୋଚନା ପୁସ୍ତକ ଓ କିଛି ଜୀବିନୀ ପୁସ୍ତକ ରଚନା କରିଛନ୍ତି । ୨୦୧୬ ମସିହାରେ ତାଙ୍କୁ ତାଙ୍କର ପୁସ୍ତକ ପ୍ରଫେସର ନବୀନ କୁମାର ସାହୁ ପାଇଁ ଓଡ଼ିଶା ସାହିତ୍ୟ ଏକାଡେମୀ ପୁରସ୍କାରରେ ସମ୍ମାନିତ କରାଯାଇଥିଲା । ଜନ୍ମ, ପରିବାର ଓ ଶିକ୍ଷା ସୁରେନ୍ଦ୍ର କୁମାର ମହାରଣା ତିନି ଭାଇ ଭଉଣୀ ମଧ୍ୟରେ ଘରେ ସବୁଠାରୁ ସାନ ଥିଲେ । ସେ ତାଙ୍କର ପ୍ରାଥମିକ ଓ ଉଚ୍ଚ ବିଦ୍ୟାଳୟ ଶିକ୍ଷା ପୁରୀରେ ସମାପନ କରିଥିଲେ । ଉଚ୍ଚ ବିଦ୍ୟାଳୟ ଓ ମହାବିଦ୍ୟାଳୟରେ ପଢ଼ିବା ସମୟରେ ସେ ପିଲାମାନଙ୍କୁ ଟିଉସନ୍ ପଢ଼ାଇ ପାଠ ପଢ଼ୁଥିଲେ । ସେ ୧୯୭୪ ମସିହାରେ ବିବାହ କରିଥିଲେ । ତାଙ୍କର ତିନି ଜଣ କନ୍ୟା ସନ୍ତାନ ଅଛନ୍ତି । ସାହିତ୍ୟକୃତି ମାଟ୍ରିକ୍ ପରିକ୍ଷା ଦେଇସାରିବା ପରେ ସେ ତାଙ୍କର ପ୍ରଥମ ପୁସ୍ତକ, ଏକାଙ୍କିକା ସମାରୋହ ସାର ସଂଗ୍ରହ ରଚନା କରିଥିଲେ ଯାହାକି କଟକର ଓଡ଼ିଶା ବୁକ୍ ଷ୍ଟୋର‌ଦ୍ୱାରା ପ୍ରକାଶ ପାଇଥିଲା । କଲେଜରେ ପଢ଼ିବା ସମୟରେ ତାଙ୍କର ଏହି ପ୍ରଥମ ପୁସ୍ତକ ଓ ଗଳ୍ପଶ୍ରୀ ସାର ସଂଗ୍ରହ ଦୁଇଟିଯାକ ପ୍ରକାଶ ପାଇଥିଲା ।